
                      Ügyiratszám: BCS/         /2026.
E L Ő T E R J E S Z T É S

a Képviselő-testület 2026. szeptember 28-i nyilvános ülésére

Tárgy: 
Döntés szociális célú tüzelőanyag vásárlásához kapcsolódó támogatás igényléséről
Előterjesztő: 
Antmann József polgármester

Előkészítette:
dr. Varga Viktória jegyző
Tisztelt Képviselő-testület!

A helyi önkormányzatokért felelős miniszter pályázatot hirdetett a Magyarország 2026. évi központi költségvetéséről szóló 2025. évi LXIX. törvény (a továbbiakban költségvetési törvény) 3. melléklet 2.3.1. pont szerint a települési önkormányzatok szociális célú tüzelőanyag vásárlásához kapcsolódó támogatására. 

A pályázat célja a 20.000 fő lakosságszámot meg nem haladó település önkormányzatának a szociális célú tűzifavásárláshoz vagy barnakőszén vásárláshoz kapcsolódó támogatása. A pályázati kiírás szerint az igényelhető mennyiség több mutató együttes száma alapján kerül megállapításra (pl. az önkormányzat 2024. évi átlagos közfoglalkoztatotti létszám adata, az aktív korúak ellátásában részesülők és rendszeres gyermekvédelmi kedvezményre jogosultak száma, illetve a 2025. január 1-jei lakosságszámból a 80 év feletti korcsoportos adata). A pályázat benyújtásához a Képviselő-testületnek döntést kell hoznia az önrész vállalásáról.
A pályázatok elektronikus rögzítésének és hivatali kapun történő megküldésének a határideje 2026. szeptember 30. 

A pályázati kiírás 3. pontja értelmében, mint 5.000 fő alatti település, Balatoncsicsó jogosult a pályázat benyújtására. A pályázati kiírás szerint csak egy fajta tüzelőanyag megvételéhez kérhető támogatás. A lakosság fűtési szokásait figyelembe véve azt javaslom, hogy kemény lombos tűzifa megvételéhez kérjünk támogatást. Kemény lombos tűzifa igénylése esetén az önkormányzat legfeljebb 3 m3/ellátott tűzifamennyiséget igényelhet. A szociális célú tűzifában részesülőktől nem kérhető ellentételezés a tűzifáért.
Miután a kedvezményezett települések besorolásáról és a besorolás feltételrendszeréről szóló 105/2015. (IV. 23.) Korm. rendelet 2. melléklete alapján Balatoncsicsó nem minősül kedvezményezett településnek, így a pályázati kiírás 5. b) pontja szerint kemény lombos fafajta esetében 21.000 Ft/erdei m3 + ÁFA összegű támogatásban részesülhet. A támogatás feltétele, hogy 2.000 Ft/erdei m3 + ÁFA önrészt vállalni kell.

Az ebr42 rendszer adatai szerint 30 erdei m3 tűzifa igénylésére van lehetőség, ez 630.000 Ft + ÁFA támogatást jelent.

Az igényelt mennyiség önerő része (30 m3 x 2.000 Ft) 60.000 Ft + ÁFA. 

A benyújtott támogatási igényekről a helyi önkormányzatokért felelős miniszter dönt a beérkező igénylések összesítése után. A megítélt támogatás az igényelt összegnél kevesebb is lehet. A pályázatok elbírálása során elsődlegesen a 25 m3 alatti mennyiséget elégítik ki, az e fölötti mennyiségek esetén csökkentett mértékben osztják fel a rendelkezésre álló előirányzatot. 
Az elmúlt évek pályázati fordulóihoz hasonlóan a szállítási költség idén is az önkormányzatot terheli. A szállítási költség nagysága még nem ismert, attól függ, honnan szállítják a tűzifát a településünkre. A minimum 100 cm és maximum 200 cm hosszú, 5-35 cm átmérőjű tűzifát a megyei kormányhivatal erdészeti igazgatóságai által nyilvántartott erdőgazdálkodóktól vagy az EUTR technikai azonosító számmal rendelkező faanyag kereskedelmi lánchoz tartozó tevékenységet végzőtől lehet beszerezni.

A tűzifa származását az erdőről, az erdő védelméről és az erdőgazdálkodásról szóló 2009. évi XXXVII. törvény 90. §-a szerint kell igazolni, a beszerzett tűzifa mennyiségének igazolása érdekében a szállítójegyeket az elszámoláshoz csatolni kell. 

A tűzifát 2027. február 15-ig kell kiosztani a rászorulók részére, a támogatásról 2027. március 31-ig kell elszámolni.

A pályázati kiírás 6. pontja szerint a szociális rászorultság és a 2026. évi igénylés részletes feltételeit rendeletben szabályozni kell. 

A rendeletnek tartalmaznia kell, hogy 

· az aktív korúak ellátására, időkorúak járadékára, vagy települési támogatásra (különösen a lakhatáshoz kapcsolódó rendszeres kiadások viselésével kapcsolatos támogatásban részesülő) jogosult előnyt élvez,

· a gyermekek védelméről és a gyámügyi igazgatásról szóló törvényben szabályozott halmozottan hátrányos helyzetű gyermeket nevelő család előnyt élvez, és

· háztartásonként legfeljebb 5 m3 tűzifa biztosítására kerül sor.

Kérem a Tisztelt Képviselő-testületet, hogy az előterjesztést megvitatni és döntését meghozni szíveskedjék.
HATÁROZATI JAVASLAT

Balatoncsicsó Község Önkormányzata Képviselő-testülete a helyi önkormányzatokért felelős miniszter által a Magyarország 2026. évi központi költségvetéséről szóló 2025. évi LXIX. törvény 3. melléklet 2.3.1. A települési önkormányzatok szociális célú tüzelőanyag vásárlásához kapcsolódó támogatására kiadott Pályázati Kiírás 3. pontja alapján, mint 5.000 fő lakosságszámot meg nem haladó település, vissza nem térítendő költségvetési támogatásra a pályázatát benyújtja.
A pályázati támogatást a Pályázati Kiírás 5. b) pontja szerint 30 erdei m3 kemény lombos fafajtára nyújtja be az önkormányzat, amely esetben a támogatás mértéke 21.000 Ft/erdei m3 + áfa. 

A Pályázati Kiírás 5. b) pontja alapján Balatoncsicsó Község Önkormányzata a támogatás felhasználásának feltételeként előírt 2.000 Ft/erdei m3 + áfa önrész biztosítását vállalja az igényelt 30 erdei m3 kemény lombos fafajta után, 60.000 Ft + áfa összegben. 

Balatoncsicsó Község Önkormányzata Képviselő-testülete a tűzifa szállításának költségeit vállalja.

A Képviselő-testület vállalja továbbá, hogy a szociális tűzifában részesülőktől a Pályázati Kiírás 6. pontjában előírt feltételnek megfelelően ellenszolgáltatást nem kér.   

A Képviselő-testület felhatalmazza a polgármestert a pályázatnak a Magyar Államkincstár területileg illetékes igazgatóságához történő benyújtására és a pályázat benyújtásához szükséges nyilatkozatok megtételére. 

Határidő: 2026. szeptember 30.

Felelős: polgármester


Szentantalfa, 2026. szeptember 14.







                     Antmann József 


                                                                                                     polgármester
